DA Den Europæiske Unions Tidende C 433/13

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 433/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»LEVICKÝ SLAD«

EF-nr.: SK-PGI-0005-01181 — 20.11.2013

BOB ( ) BGB ( X )

1. Betegnelse

»Levický slad«

2. Medlemsstat eller tredjeland

Slovakiet

3. Beskrivelse af landbrugsproduktet eller fødevaren

3.1. Produkttype

Kategori 1.8. Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

Levický slad er en lys bygmalt af pilsnertypen, der først og fremmest er beregnet til fremstilling af øl. Den tilberedes af selektivt avlede, certificerede sorter af toradet maltbyg, der dyrkes i det afgrænsede geografiske område.

Levický slads væsentligste garanterede parametre er:

a) vandindhold: højst 5 %

b) farve: højst 4,5 på EBC-skalaen

c) ekstraktudbytte (tørvægt): mindst 80 %

d) skørhed: mindst 78,5 %

For så vidt angår sensoriske egenskaber, bør malten have en ren maltaroma fri for fremmede lugte, og smagen bør være sødlig og ren. Farven er ensartet lys uden brunfarvning af toppene. Maltet har udseende som en art forarbejdet byg.

3.3. Foder (kun for produkter af animalsk oprindelse) og råvarer (kun for forarbejdede produkter)

Råmaterialerne til Levický slad er sorter af toradet maltkorn, der er opført på listen over registrerede sorter, som kan anvendes til fremstilling af Levický slad. Ved fremstillingen anvendes alle eller kun nogle af sorterne.

Det afgrænsede geografiske område er kendetegnet ved mellemsvær jord af de typer, der er bedst egnet til dyrkning af maltbyg, såsom chernozem, chernitza, fluvisol og brunjord i plant eller i nogle tilfælde let skrånende terræn. Området har et meget varmt og tørt lavlandsklima. Disse egenskaber gør det muligt at så maltbyg meget tidligt, og dette er en meget væsentlig faktor for at opnå korn af høj kvalitet (rigt ekstrakt, en minimal procentdel af beskadiget korn og lav forekomst af svampesygdomme) og et højt udbytte.

3.4. Specifikke etaper af produktionen, som skal finde sted i det afgrænsede geografiske område

1. etape. Indkøb, modtagelse og rengøring af kornet.

2. etape. Udblødning

3. etape. Spiring af byggen

4. etape. Kølletørring og afbrydelse af spiringen

5. etape. Afplukning af spirerne fra malten

3.5. Særlige regler vedrørende udskæring, rivning eller emballering osv.

Malten kan emballeres i sække med en kapacitet på op til 50 kg eller i storsække med en kapacitet på 300-600 kg mærket med producentens mærkat eller etikette.

3.6. Specifikke mærkningsregler

Producenterne af Levický slad kan anvende betegnelsen »Levický slad« ved mærkning, reklame og markedsføring.

Alle typer emballage forsynes med en etikette eller et mærkat med producentens adresse, virksomhedens adresse, pakningens vægt, batchnummer, pakkedato, maltens sidste anvendelsesdato og Den Europæiske Unions logo. Mærkningen kan indeholde teksten »chránené zemepisné označenie« [beskyttet geografisk betegnelse] eller forkortelsen »CHZO« [BGB].

Ansøgeren anerkender, at enhver producent i det afgrænsede område har ret til at producere »Levický slad« i overensstemmelse med varespecifikationen.

4. Præcis afgrænsning af det geografiske område

Det geografiske område er afgrænset af følgende geografiske linjer og punkter:

I nord, fra vest mod øst, ved Holý Vrch i bjergkæden Považský Inovec, bjergtoppene Veľký Tríbeč, Veľký Inovec, bjergkæderne Štiavnické Vrchy og Javorie indtil Krivánsky Potok.

I øst og syd afgrænses området af Krivánsky potok frem til dennes udløb i floden Ipeľ, af Ipeľ frem til dennes udløb i Donau, og af Donau frem til kommunen Žitava.

I vest, fra syd mod nord, afgrænses området af kommunen Žitava ved Donau, af kommunerne Marcelová, Svätý Peter, Pavlov Dvor, Nesvady og Komoča indtil floden Váh ved kommunen Dedina Mládeže og af floden Váh indtil Holÿ Vrch indtil bjergkæden Považský Inovec.

5. Tilknytning til det geografiske område

Det er de naturlige betingelser i det afgrænsede geografiske område, dvs. klimaet og jorderne, der sammen med kvalitet, tradition og et godt ry gør Levický slad til et enestående produkt. Mod nord beskytter en bjergkæde området mod, at der trænger kold luft ind. Gennemsnitstemperaturen i vækstsæsonen er 15-17 °C, og den gennemsnitlige nedbørsmængde er 150-200 mm. Den samlede nedbørsmængde i andre egne af Slovakiet, hvor der dyrkes byg, er 450-650 mm. For megen nedbør i løbet af modningsperioden mindsker maltkvaliteten, da fugtigt vejr bidrager til at aktivere gærkulturer, som nedbryder stivelsen til sukker, så kornet vanskeligt spirer under maltningen.

Det er ikke kun de klimatiske betingelser, men også jorderne i området, der indvirker på Levický slads kvalitet. Jorderne er chernozem, chernitza, fluvisol og brunjord i plant eller i nogle tilfælde let skrånende terræn. I andre egne af Slovakiet, hvor der dyrkes byg, afviger de grundlæggende betingelser på et eller flere punkter (nedbørsmængde, gennemsnitstemperatur, vækstperiodens længde, jordbundsforhold). Hvis råvarerne ikke havde disse vækstbetingelser, ville Levický slad ikke have samme kvalitet og ville ikke give samme udbytte.

Inden for det afgrænsede geografiske område sås vårbyggen fra et tidspunkt i løbet af de sidste ti dage i februar og frem til de mellemste ti dage i marts, hvilket har en positiv indvirkning på udbyttet og kvaliteten af kornet. Kvaliteten af vårbyggen afgøres først og fremmest i den periode, hvor kornet formes og fyldes. Ud fra et fænologisk synspunkt kan denne periode defineres som begyndelsen på aksdannelsen, hvilket i det afgrænsede geografiske område vil sige tiden fra de første ti dage i maj til de sidste ti dage i maj, og frem til fuld modning. Inden for det afgrænsede geografiske område er vækstperioden for vårbyg ca. 120 dage, herunder 44 dage fra begyndelse på aksdannelsen og frem til fuld modning. Det betyder, at der i det afgrænsede område er ideelle betingelser for dyrkning af maltbyg af høj kvalitet med et optimalt stivelsesindhold, hvilket svarer til et indhold af maltekstrakt på 81,5-82,5 %.

Inden for det afgrænsede geografiske område høstes maltbyggen nogle dage efter, at den er fuldstændig modnet. For at kunne høste fysiologisk modent og sundt korn, der ikke er beskadiget af regn, finder høsten sted tidligt for at undgå den regnfulde periode der sædvanligvis begynder i anden halvdel af juli og første halvdel af august.

Kvaliteten af Levický slad afhænger af kornets kvalitetsparametre og af maltningsprocessen. De lave nedbørsmængder og jordbundsforholdene i området gør, at kornet bliver større og mere ensartet i størrelse og desuden indeholder mere stivelse, hvilket giver mere maltekstrakt. Den ensartede størrelse er væsentlig ved udblødning, så kornet absorberer vand med samme hastighed og har samme spiringsenergi under den efterfølgende maltning, som foregår med Wanderhaufen-systemet.

For brygmestre, som foretrækker Levický slad, er produktets typiske egenskaber kornets udseende, farve og smag, hvorved ekstraktstoffernes sammensætning og den grad, til hvilken proteinet nedbrydes, har en positiv indvirkning på kvaliteten af traditionelt brygget øl. For denne type øl bidrager Levický slad til at gøre det muligt at opnå den ønskede farve, smag og effektivitet i produktionen.

Områdets tradition for kornavl blev bekræftet allerede i det 19. århundrede i form af et kapitaltilskud fra familien von Schoeller. Derefter udviklede kornavlen og den dermed forbundne forarbejdningsindustri sig hastigt, og som resultat heraf blev områdets maltbyg handlet som en særlig kategori (»Tót Árpa«) på børsen i Budapest. I anden halvdel af det 20. århundrede blev områdets særlige kendetegn bekræftet, da der blev investeret i et selvstændigt kommercielt malteri. Lige fra begyndelsen blev produktet fra malteriet kaldt »Levický slad«, en betegnelse der var alment kendt både blandt de landbrugere, der dyrkede byggen, og blandt dem, der forarbejder den. Levický slads kvalitet og gode ry ses deraf, at produktet er blevet eksporteret, lige siden produktionen begyndte, ikke kun til større øst- og vesteuropæiske lande, men også til lande på fire andre kontinenter. Da der ikke organiseres konkurrencer specifikt for maltbyg, bekræftes kvaliteten af Levický slad gennem prisen for lys øl, navnlig i udlandet, herunder ved konkurrencer i Tjekkiet og en European Beer Star-pris.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.upv.sk/swift_data/source/pdf/specifikacie_op_oz/specifikacia_Levicky_slad.pdf

(1) EUT L 343 af 14.12.2012, s. 1.